امریکې د افغان صدر د سلاکار حمدالله محب سره د خبرو نه انکار کړی
امریکا د افغانستان صدر اشرف غني ته ويلي چې د هغه د ملي امنيت د سلاکار حمد الله محب سره به نورې اړيکې نه ساتي.
د رايټرز ترمخه امریکايي چارواکي د حمدالله محب په وروستیو کې ورکړي بيان باندې سخت په قهر دي. محب تور لګولی ؤ د افغانستان د سولې د خبرو دپاره د امریکا ځانګړی استازی زلمی خليلزاد د طالبانو سره د سولې په خبرو کې په خپله د افغانستان واک ته د رسېدو هڅه کوي. خبري ادارې ويلي د امریکې د بهرنيو چارو د وزارت د سياسي چارو مرستيال ډېوډهېل افغان صدر اشرف غني ته ټيليفون کړی او د حمدالله محب په اړوند يې ورته احتجاج کړی دی. هېل په ټیليفوني خبرو کې اشرف غني ته ويلي چې له دې وروسته به واشنګټن د محب هرکلی ونه کړي او نه د امریکا سياسي او پوځي مشرتابه د هغه سره څه ډول خبرې کول غواړي. د خبر ترمخه يو پخواني افغان لوړ پوړي چارواکي ويلي امریکا غواړي چې اشرف غني، حمدالله محب د دغه چوکۍ څخه لرې کړي. محب په امريکا کې د افغانستان سفير پاتې شوی او تېر کال اشرف غني هغه د ملي امنيت مشر جوړ کړی دی. د امریکې د بهرنيو چارو وزارت او په واشنګټن کې د افغانستان سفارتخانې تازه خبرونو ته په څرګند ډول غبرګون نه دی ویلی. حمدالله محب تېره اوونۍ د واشنګټن په سفر کې په زلمي خليلزاد تور لګولی ؤ چې هغه د افغان دولت قانوني حيثيت اغېزمنوي او طالبانو ته قانوني جواز جوړوي. امریکا په دغه بيان غبرګون کې حمدالله محب د بهرنیو چارو وزارت ته بللی احتجاج يې ورته کړی او د هغه بيان يې د سفارتي رواياتو ضد ياد کړی ؤ. د امریکا د بهرنیو چارو وزارت ويلي ؤ چې د حمد الله محب بيان د افغانستان د سولې عمل په لړ کې دواړو خواؤ ته منفي اغېزې لرلی شي.